b'\n_START_ARTICLE_\nS\xc3\xb8ren S\xc3\xb8rensen (forfatter)\n_START_SECTION_\nFamilie, arbejdsliv og uddannelse\n_START_PARAGRAPH_\nS\xc3\xb8ren S\xc3\xb8rensen var s\xc3\xb8n af arbejdsmand Gunnar Carl S\xc3\xb8rensen og vaskekone Elsa Karensine, f. Larsen. Han blev student fra Nakskov Gymnasium 1956, l\xc3\xa6rer fra Sk\xc3\xa5rup Statseminarium 1960, ansat ved Dannelunde skole p\xc3\xa5 Lolland samme \xc3\xa5r, skoleinspekt\xc3\xb8r samme sted 1969 og p\xc3\xa5 Saksk\xc3\xb8bing Skole fra 1973, 1982-85 undervisningsinspekt\xc3\xb8r ved direktoratet for folkeskolen, seminarer m.v., fra 1985 fri forfatter. Omfattende studier i sprog og historie. Han var gift og havde en datter og to s\xc3\xb8nner.\n_START_SECTION_\nOrganisations- og pressevirksomhed\n_START_PARAGRAPH_\nRedaktion af gymnasie- og seminarieblad, meddeler til lokale aviser, kronikforfatter, medarbejder ved Socialistisk Dagblad/Minavisen og redakt\xc3\xb8r af Socialistisk Folkepartis tidsskrift \xe2\x80\x9dHer og Nu\xe2\x80\x9d (1974-78), 1994-2016 redakt\xc3\xb8r af Meddelelser fra Selskabet Bellman i Danmark. Klummeskriver i Ny Tid, finlandssvensk v\xc3\xa4nstertidning, Helsingfors  _NEWLINE_Aktiv i Danmarks L\xc3\xa6rerforening, Tyskl\xc3\xa6rerforeningen, Socialistisk Folkeparti, Foreningen Norden, 1993- 2016 formand for Selskabet Bellman i Danmark, 1999- 2016 formand i Samr\xc3\xa5det for de Litter\xc3\xa6re Selskaber i Danmark. Debatindl\xc3\xa6g og kronikker i dagblade og tidsskrifter helt fra gymnasie\xc3\xa5rene .\xc2\xa0 Formand for Dansk-Svensk Forfatterselskab 2002-2006. \xc3\x86resmedlem af Selskabet Bellman i Danmark, \xc3\xa6resmedlem af Bellmans\xc3\xa4llskapet (Sverige), \xc3\x86resformand i Dansk-Svensk Forfatterselskab\n_START_SECTION_\nKunstnerisk virksomhed\n_START_PARAGRAPH_\nS\xc3\xb8ren S\xc3\xb8rensen tegnede allerede som barn, begyndte at male i gymnasietiden og debuterede p\xc3\xa5 censureret udstilling (\xe2\x80\x9dFynske Talenter\xe2\x80\x9d) 1959. Siden talrige udstillinger i ud- og indland. Repr\xc3\xa6senteret i offentlige samlinger i Danmark og Sverige.\xc2\xa0 Som maler har han fastholdt den ekspressionistisk-fauvistiske stil fra f\xc3\xb8rste f\xc3\xa6rd i portr\xc3\xa6tter, figurbilleder og landskaber. _NEWLINE_Som illustrator har S\xc3\xb8ren S\xc3\xb8rensen virket i pressen og i bogudgivelser.\n_START_SECTION_\nLitter\xc3\xa6r virksomhed\n_START_PARAGRAPH_\nS\xc3\xb8ren S\xc3\xb8rensen debuterede sent som forfatter:\xc2\xa0 nogle ungdomsskuespil fra midten af 70\xe2\x80\x99erne\xc2\xa0 og en samling essays fra 1984. I 1985 bestilte et skolebogsforlag en Nordenhistorie, og \xc3\xa5ret efter kom en tilsvarende henvendelse fra Nordisk R\xc3\xa5d om en Nordenshistorie for voksne. _NEWLINE_Hans litter\xc3\xa6re produktion er pr\xc3\xa6get af hans studier i det finske nationalepos Kalevala, den mange\xc3\xa5rige besk\xc3\xa6ftigelse med den svenske digter Carl Michael Bellman og i det seneste ti\xc3\xa5r med Francesco Petrarca. Helt fra skole\xc3\xa5rene har han v\xc3\xa6ret optaget af verdenslitteraturens store klassikere, men blev tidligt indfanget af nordisk litteratur. _NEWLINE_Det fremg\xc3\xa5r ogs\xc3\xa5 tydeligt af hans lyrik fra de senere \xc3\xa5r. Heri finder man ogs\xc3\xa5 st\xc3\xa6rke indtryk af nordisk natur fra Island til Finlands \xc3\xb8stgr\xc3\xa6nse, fra Nordkap til Sydlolland. Karakteristisk for store dele af hans lyriske produktion er beherskelsen af de forskelligste versem\xc3\xa5l, med fork\xc3\xa6rlighed for heksameter og sonet.  I Petrarcas Canzoniere Sangenes Bog (2011) udg\xc3\xb8r sonetterne 317 af samlingen 366 digte, og  Gl\xc3\xb8den i hjertet (2016) af samme Petrarca findes en snes heksameterdigte i gendigtning fra latin.  Digtsamlingerne   Troldspejl (2008), Ellekrogselegier (2011) og Sophienholmsonetter og andre digte (2016) indeholder en lang r\xc3\xa6kke sonetter og en del heksameterdigte, hvortil kommer den i dansk lyrik yderst sj\xc3\xa6ldne form villanelle.  _NEWLINE_I digtsamlingen Strandlangs (2001) er halvdelen af digtene skrevet p\xc3\xa5 svensk. Typisk for S\xc3\xb8ren S\xc3\xb8rensens poesi er det at bogens titel angiver motivkredsen: digte fra Limfjordskysten, fra \xc3\x85land, Island, Middelhavsstrande og Finskebugten ud for Helsingfors.  _NEWLINE_Carl Michael Bellmans liv og digtning danner baggrund for romanen Sisyphos i Slotsvagten (2009), Sophienholmsonetter og andre digte har Bellman og hans v\xc3\xa6rker som gennemg\xc3\xa5ende motiv, oprindelig skrevet som de er til den \xc3\xa5rlige Bellmankoncert ved Bagsv\xc3\xa6rd S\xc3\xb8 p\xc3\xa5 Sophienholm, og et udvalg af Bellmans hovedv\xc3\xa6rker Fredmans Epistlar og Fredmans S\xc3\xa5nger er gen- og omdigtet til thybom\xc3\xa5l i Skoel, bette pieger (2000).'